Il-ħdura, ix-xemx, l-ilma u l-ħamrija huma xi ftit mill-affarijiet li probabbilment jiġu f'moħħna meta nisimgħu l-kelma 'pjanta'. Proprju għax il-maġġoranza tal-pjanti li niltaqgħu magħhom huma ħodor, jgħixu fil-ħamrija, jużaw l-ilma u xi nutrijenti oħra mill-ħamrija, u d-dawl tax-xemx sabiex jipproduċu l-ikel tagħhom. Qatt xi darba rajna xi pjanta tiġri wara l-priża tagħha? Nispera li le! Però, dan ma jfissirx li fid-dinja ma jeżistux pjanti karnivori li jieklu l-annimali. Minflok jiġru wara l-priża dawn evolvew b'tali mod li jattiraw lill-priża, u jistennewha sakemm tiġi viċin biżżejjed sabiex ikunu jistgħu jagħtuha s-salt. Normalment, pjanti karnivori jgħixu f'ambjent fejn ma jkunux jistgħu jassorbu biżżejjed riżorsi mill-ħamrija li jkunu fiha, partikolarment in-nitroġenu li hu parti importanti mill-proteini sabiex il-pjanti jikbru b'saħħithom. B'hekk dawn il-pjanti jduru fuq l-annimali sabiex jiksbu l-bqija tan-nutrienti li għandhom bżonn. Sabiex pjanta tillixka annimal, issakkru, iddawru b'kimiki li jiddiġeruh u tassorbi xi nutrijenti minnu, tuża ħafna enerġija, tant li pjanta tista' tmut jekk jaqgħu ħafna insetti fuqha. Dan ifisser li, fejn jistgħu, il-pjanti jgħaddu mingħajr dan il-proċess u jużaw biss in-nitroġenu li jsibu fil-ħamrija. Ħafna mill-pjanti karnivori jaqbdu annimali żgħar bħall-insetti u xi drabi żrinġijiet u mammiferi żgħar ħafna. It-tliet tipi ta' pjanti karnivori L-aktar tliet tipi ta' pjanti karnivori magħrufa evolvew il-weraq tagħhom bħala nassa ta' tip pitfall, flypaper jew snap. Pjanti tat-tip pitcher pitfalls għandhom weraq speċjali b'għamla partikolari ħafna li tixbah tazza tawwalija. Dawn il-weraq jitremblu u jiffurmaw kanal jiżloq mimli b'kimiki diġestivi u huma wkoll mgħammra bin-nektar fin-naħa ta' fuq tagħhom fejn jifforma l-għonq tal-kanal. Meta xi żring jew insett jersaq lejn in-nektar hemm ċans kbir li dan jiżloq għal ġol-kanal fin-nofs tal-werqa u jegħreq fil-likwidu li jkun hemm fil-qiegħ. Minħabba li l-ħitan tan-naħa ta' ġewwa tal-kanal huma miksija b'kimika oħra li tiżloq, it-tama li l-annimal isalva tkun żgħira jekk mhux impossibbli. Il-Venus flytraps jiffurmaw parti minn grupp ieħor ta' pjanti karnivori. Dawn huma fost l-aktar magħrufa man-nies għax għandhom weraq avvanzati ferm u jqanqlu ċertu interess. Din il-pjanta tifforma weraq mitni fi tnejn li jinfetaħ u jingħalaq. Man-naħa ta' ġewwa ta' dawn il-weraq hemm xagħar fin u sensittiv li malli tnejn jew aktar minnhom jintmessu, iż-żewġ partijiet tal-werqa jingħalqu u jsakkru l-ħlejqa ġon-nofs tal-werqa. Il-pjanta ħasbitlu wkoll sabiex tgħammar in-nofs tal-werqa b'kuluri jgħajtu u t-trufijiet bin-nektar sabiex tattira l-insetti. Ġaladarba l-insett jissakkar bejn iż-żewġ partijiet tal-werqa, glandoli fin-naħa ta' ġewwa jarmu likwidu b'kimiki diġestivi li jħollu l-insett sabiex il-pjanta tkun tista tassorbi n-nutrijenti li għandha bżonn. Wieħed mill-gruppi bl-ikbar numru ta' pjanti karnivori li jeżiżtu madwar id-dinja hu dak tat-tip flypaper, bħas-sundews. Infatti waħda mill-akbar speċi ta' pjanti karnivori, li tlaħħaq il-1.5m, instabet fl-2015 fuq muntanja fil-Brażil u hi proprju tip ta' sundew bl-isem xjentifiku ta' Drocera magnifica. Dan it-tip ta' pjanti għandhom bħal xewk żgħir u rqiq fuq il-weraq b'kimika li twaħħal u fl-istess ħin tiddiġerixxi l-insetti. Meta xi insett jinżel fuq il-werqa, jeħel u jiġi ddiġerit bil-mod il-mod waqt li l-werqa ddur miegħu sabiex tkun tista' tassorbi dawk in-nurtijenti li jkollha bżonn. Dawn il-pjanti għandhom isimhom magħhom – nida tax-xemx, minħabba li l-weraq tagħhom jidhru qishom bin-nida l-ġurnata kollha. Ekosistemi differenti Ħafna mill-pjanti li naraw madwarna mhumiex pjanti karnivori minħabba li jikbru f'ħamrija nutrittiva. Però, il-pjanti kollha huma l-bażi ta' kull ekosistema f'Malta u fid-dinja. Ekosistemi bħax-xagħri, foresta, makkja u għaram tar-ramel, fost l-oħrajn, jiddependu primarjament mill-pjanti sabiex isostnu l-annimali u fatturi oħra li hemm fihom. L-ekosistema msejħa 'għaram tar-ramel', bħar-Ramla l-Ħamra f'Għawdex, tikkonsisti f'għoljiet żgħar tar-ramel. Dawn l-għoljiet tar-ramel jinżammu milli jtiru bir-riħ jew jinġarru bix-xita permezz tal-għeruq ta' ċertu pjanti li, mhux talli kapaci jitkattru fir-ramel, iżda jissaportu l-imluħa wkoll. L-għeruq ta' dawn il-pjanti jassorbu l-melħ u, biex il-pjanta teħles minnu, tarmih mill-weraq fejn jinħall fin-nida ta' filgħodu u jqattar bil-mod il-mod għal mal-art. Dan kollu jurina l-varjetà u d-diversità tal-pjanti. Ir-riċerka turina li aħna l-annimali nqisu l-pjanti bħala ħlejqa minuri għalina u lanqas biss ninnutawhom fl-ambjent ta' madwarna – fenomenu identifikat mill-botanisti Amerikani James Wandersee u Elizabeth Schussler fl-1998 bħala 'plant blindness'. Dan in-nuqqas ta' għarfien u interess fil-pjanti ta' madwarna hu inkwetanti ferm għax, kif spjegajna hawn fuq, il-pjanti huma kruċjali għal kull tip ta' ħajja fid-dinja u huma l-bażi għal ħajja sostenibbli.